שלי דובאל

ביוגרפיה

דובאל נולדה ביוסטון, טקסס. כשסיימה את לימודי התיכון, עבדה במכירות קוסמטיקה, ולמדה תזונה במכללת דרום טקסס. היא פגשה את רוברט אלטמן כשצילם סצנות לסרט ברוסטר מקלאוד ביוסטון, והוא הציע לה תפקיד בסרט. בהתחלה היא סרבה, אך אז, לדבריה, "נמאס לי להתווכח, וחשבתי שאולי אני בכל זאת שחקנית. הם אמרו לי להגיע, אז עליתי על מטוס ובאתי. זה סחף אותי". דובאל מעולם לא הייתה מחוץ לטקסס קודם לכן, ונדהמה למצוא את עצמה בהוליווד, משחקת בסרט את אהובתו חופשיית-הנפש של הדמות הראשית, ברוסטר.

שנות ה-70

אלטמן המשיך ללהק את דובאל בסרטיו - היא שחקה כלה-בהזמנה בסרט McCabe & Mrs. Miller (1971), את בתו של אסיר ומאהבתו של דמותו של קית' קרדין ב- Thieves Like Us (1974), גרופית מעופפת בנאשוויל (1975), ואשת המערב הפרוע ב-Buffalo Bill and the Indians, or Sitting Bull's History Lesson (1976).
ב-1976 דובאל כיכבה בעיבוד לטלוויזיה של הסיפור הקצר של פ. סקוט פיצג'רלד, "ברניס מסתפרת", וגם אירחה את Saturday Night Live.
ב-1977, גילמה דובאל את מילדרד "מילי" לאמורו בסרטו של אלטמן, 3 Women. היא זכתה בפרס פסטיבל קאן לשחקנית הטובה ביותר, ולפרס פסטיבל הקולנוע של לוס אנג'לס לשחקנית הטובה ביותר. באותה שנה, גם שחקה תפקיד קטן בסרטו של וודי אלן, הרומן שלי עם אנני.

שנות ה-80

התפקיד הבא של דובאל היה ונדי טורנס, בסרט הניצוץ של סטנלי קובריק. ג'ק ניקולסון אמר בסרט הדוקומנטרי Stanley Kubrick: A Life in Pictures שקובריק היה במאי שנהדר לעבוד איתו, אבל משום מה עם דובאל הוא הפך "לבמאי אחר". בגלל השיטות המתודיות שלו, לקח שנה לצלם את הסרט, וקובריק ודובאל רבו תכופות. אף על פי כן, דובאל אמרה לאחר מכן שהיא למדה יותר מקובריק בעבודה בסרט הזה מאשר מכל תפקידיה הקודמים. כדי להעניק לסרט את האימה הפסיכולוגית, קובריק היה יוצר אנטגוניזם עם השחקנים בכוונה, ובגלל השינויים התכופים לתסריט, ניקולסון הפסיק לקרוא את כל הגרסאות. קובריק בודד את דובאל בכוונה, ודרש ממנה לחזור על סצנת הבייסבול האייקונית 127 פעמים. דובאל בתורה נתנה במתנה לקובריק את קווצות שערה שנשרו מהמתח הנפשי שהייתה נתונה בו במהלך הצילומים.
באותה שנה, אלטמן ביקש מדובאל שתשחק את אוליב אויל בסרט פופאי מול רובין ויליאמס. רוג'ר איברט כתב שזה תפקיד שהיא נולדה לגלם.
ב-1981 השתתפה בסרט של טרי גיליאם שודדי הזמן בתפקיד פאנזי, וב-1982 היא קריינה, אירחה והפיקה את תוכנית הטלוויזיה לילדים Faerie Tale Theatre. היא גם שיחקה בשבעה פרקים בסדרה, בדמויות שונות מעולם האגדות, יחד עם שחקנים כמו טרי גאר ורובין ויליאמס. ב-1985 יצרה את הסדרה Tall Tales & Legends, גם היא סדרה אנתולוגית, עבור ערוץ Showtime. דובאל זכתה למועמדות לפרס אמי עבור סדרה זו.
בתקופה זו, יצאה ידיעה שדובאל עתידה לככב בסרט גם לבוקרות יש רגעים קודרים, על פי ספרו של טום רובינס, עם מיק ג'אגר, ג'רי הול, אחותה סינדי, וסיסי ספייסק. הפרויקט עוכב, וכשיצא ב-1993, היה זה בליהוק שונה לחלוטין. היא המשיכה לשחק במגוון תפקידים בקולנוע ובטלוויזיה, כולל בסרטו הקצר של טים ברטון, פרנקנוויני (1984), ובסרט רוקסן (1987) בתפקיד ידידתו של הדמות של סטיב מרטין.
ב-1988 הקימה דובאל חברת הפקה בשם Think Entertainment כדי לפתח תוכניות לערוצי כבלים. היא יצרה סדרה נוספת ל-Showtime, Nightmare Classics (1989), אנתולוגיית עיבודים לסיפורי אימה של סופרים כגון אדגר אלן פו.

שנות ה-90

ב-1991, דובאל גילמה את ג'ני וילקוקס, אשתו של צ'ארלי וילקוקס (כריסטופר לויד) בסרט מסדרת הפעולה של האלק הוגאן, Suburban Commando. באותה שנה, יצאה דובאל בשני דיסקים, הראשון Hello, I'm Shelley Duvall... Sweet Dreams היה אלבום שירי ערש, והשני, Hello, I'm Shelley Duvall... Merry Christmas, היה אלבום שירי חג המולד.
ב-1992 חברת ההפקה של דובאל הצטרפה למשפחת יוניברסל, והיא פיתחה את הסדרה הרביעית שלה עבור Showtime‏, Shelley Duvall's Bedtime Stories, עיבודי הנפשה לסיפורי ילדים מוכרים, שזיכתה אותה במועמדות אמי שנייה. סדרה חמישית ל-Showtime הופקה ב-1993, ואז מכרה דובאל את Think Entertainment לאוניברסל, והיא פרשה מהפקה. עבור עבודתה כמפיקה זכתה דובאל בשישה פרסי CableACE ופרס פיבודי אחד.
ב-1994 שיחקה בתפקיד אורח בפרקליטי אל איי, וב-1996 בסרטה של ג'יין קמפיון, דיוקנה של גברת, בתפקיד הרוזנת ג'מיני, לצד ג'ון מלקוביץ'. במשך שנות התשעים המשיכה דובאל לשחק בסרטי קולנוע וטלוויזיה ולהופיע בסדרות.

שנות ה-2000

בשנות האלפיים המשיכה דובאל לגלם תפקידים קטנים בעיקר.

חיים אישיים

דובאל הייתה נשואה לאמן ברנרד סמפסון בין 1970 ל-1974, אך השניים התגרשו כשקריירת המשחק של דובאל נסקה.
כששהתה בניו יורק לצילומי הרומן שלי עם אנני, ב-1977, פגשה את פול סיימון. הם גרו ביחד שנתיים, ומערכת היחסים הסתיימה כשדובאל הכירה לסיימון את חברתה קארי פישר, ושני אלה החלו מערכת יחסים.
דובאל פרשה ממשחק בשנת 2002. בנובמבר 2016, העיתון USA Today דיווח כי דובאל סובלת מהפרעה נפשית. זמן קצר לאחר מכן, דובאל הופיעה בתוכניתו של ד"ר פיל. הופעה זו, גררה ביקורת תקשורתית עזה נגד ד"ר פיל בטענה לניצול מצבה הנפשי של דובאל עבור שיקולי רייטינג.